ตอนนี้เป็นนักศึกษาปี 1 ค่ะ มีอารมณ์ดาวน์มาก เครียดกับทุกๆอย่าง การเรียน สภาพแวดล้อม สังคมรอบด้าน ครอบครัว เกลียดตัวเองที่ทำอะไรไม่ได้ดั่งใจ เกลียดตัวเองที่ไม่มีความสามารถ เกลียดทุกๆอย่างที่เป็นตัวเอง คิดที่จะอยากตายตลอด บางครั้งก็เกือบที่จะทำจริงๆโดยคิดที่จะกินยาเกินขนาดให้มันรู้แล้วรู้รอดไปเลย ท้อแท้กับชีวิต เบื่อหน่ายกับกิจกรรม สิ่งต่างๆ ทุกๆอย่างที่เคยทำ
สวัสดีค่ะ อาการเครียด อยากฆ่าตัวตาย เบื่อหน่ายสิ่งที่ทำ อาจเป็นอาการเริ่มต้นของภาวะซึมเศร้าหรือโรคซึมเศร้า หรือเป็นความผิดปกติในการควบคุมอารมณ์หรือตอบสนองต่อปัญหาที่เข้ามามากเกินไปภาวะซึมเศร้าคือการที่มีความรู้สึกเศร้า เครียดจากเรื่องต่างๆในชีวิตไม่ว่าจะเป็นจากเรื่องส่วนตัว เรื่องในครอบครัว หรือการทำงาน ทำให้มีความรู้สึกไม่อยากจะทำอะไร ไม่อยากเข้าสังคม คิดมาก ร้องไห้คนเดียว รู้สึกเบื่อต่อสภาพความเป็นอยู่ ซึ่งภาวะซึมเศร้าจริงๆแล้วเป็นภาวะที่เกิดได้กับคนทั่วไปในสภาวะที่ต้องเผชิญกับความเครียด ความกดดัน แต่ในคนทั่วไปจะค่อยๆดีขึ้นเองเมื่อเวลาผ่านไป จะไม่เป็นเรื้อรัง จนรบกวนชีวิตและการเรียน การทำงานหากภาวะซึมเศร้าติดต่อกันอย่างน้อย 2 อาทิตย์ขึ้นไป โดยไม่มีช่วงที่ดีขึ้นเลย มีความคิดอยากฆ่าตัวตาย อาจมีอาการเบื่ออาหาร หรือในบางรายก็จะไปรับประทานทานอาหารมากขึ้น น้ำหนักเปลี่ยนแปลงอย่างรวดเร็ว นอนน้อยหรือนอนมากกว่าปกติ และเก็บตัวมากจนไม่ออกไปทำงาน ไม่ออกไปเข้าสังคม อันนี้จึงจะจัดว่าเป็นโรคซึมเศร้าจากอาการเบื้องต้น แนะนำพบจิตแพทย์เพื่อประเมินสภาพจิต หากพบว่าเป็นโรคซึมเศร้าจริงอาจจ่ายยาต้านเศร้าร่วมกับทำจิตบำบัดค่ะการดูแลตัวเองเบื้องต้น พยายามหากิจกรรมที่ชอบทำเพื่อเบี่ยงเบนความสนใจจากเรื่องเศร้า พูดคุยกับเพื่อนหรือคนในครอบครัวที่เราไว้ใจได้เพื่อระบายความทุกข์และความเครียดที่มี ไม่เก็บตัวอยู่คนเดียวนานจนเกินไป และให้นึกถึงชีวิตตัวเองและคนที่เรารักไว้มากๆค่ะ